**RAAMLEPING**

**Riigimetsa Majandamise Keskus**, registrikoodiga 70004459, asukohaga Mõisa/3, Sagadi küla, Haljala vald, 45403 Lääne-Virumaa (edaspidi Tellija), keda esindab RMK juhatuse 02.04.2024. a otsusega nr 1-32/26 kinnitatud RMK kinnisvaraosakonna põhimääruse punkti 5.4.6 alusel kinnisvaraosakonna juhataja Andrus Lauren, ühelt poolt

ja

**Baltyre Eesti AS**, registrikoodiga 10015161, asukohaga Lootuse tn 3, Õssu küla, Kambja vald, 61713 Tartumaa (edaspidi Täitja), keda esindab seaduse ja põhikirja alusel juhatuse liige Paavo Planken, keda edaspidi nimetatakse ka eraldi Pool või koos Pooled on sõlminud raamlepingu (edaspidi Leping) alljärgnevas:

1. **Lepingu ese ja dokumendid** 
   1. Käesolev Leping sõlmitakse riigihanke „Suverehvide soetamine“ (edaspidi nimetatud Riigihange, viitenumber 275606, DHS 1-47. 3072) tulemusena.
   2. Lepingu esemeks on RMK sõidukitele suverehvide soetamine (edaspidi Kaup) koos garantii ja tarnega (edaspidi Teenus) vastavalt Lepingule ja Lepingu dokumentidele.
   3. Pooled lähtuvad Lepingu täitmisel Lepingust ja Lepingu lisadest ning muudatusi nimetatud dokumentides kajastuva osas on Pooltel võimalik teha üksnes kahepoolse kirjaliku kokkuleppega. Lepingul on sõlmimisel järgmised lisad:
      1. Punktis 1.1. viidatud Riigihanke alusdokumendid (edaspidi nimetatud alusdokumendid) (Lepingu Lisa 1);
      2. Täitja Pakkumus (Lepingu Lisa 2).
   4. Täitja poolt Pakkumuses toodud Kauba hind on Lepingu kehtivuse ajal lõplik ega kuulu korrigeerimisele, välja arvatud juhul, kui hinnad muutuvad Tellija jaoks soodsamaks.
   5. Tellija ei ole Lepingu täitmisel seotud Lepingu eeldatava mahu ja Lepingus või selle lisades kirjeldatud kogustega ning tellib Kaupa ja Teenust vastavalt reaalsele vajadusele ja olemasolevatele võimalustele. Kauba kogused ja Teenuse maht võivad muutuda nii suuremaks kui väiksemaks.
   6. Tellija ei ole seotud Kauba tehniliste omadustega, st Tellijal on õigus eritellimuse alusel tellida ka teiste tehniliste omadustega ja spetsifikatsiooniga rehve, mida ei ole kirjeldatud Lepingu lisades. Ka eritellimuste korral peab Täitja tagama Lepingus ja selle lisades kirjeldatud Teenuse.
   7. Tellijal on õigus tellida sarnaseid kaupu ja teenuseid väljaspool Lepingut vastavalt vajadusele, sh juhtudel, kus Kaup või Teenus on teise Täitja juures soodsama hinnaga või kui Täitja ei ole võimeline Tellijale Lepingu tingimustele vastavalt Kaupa müüma või Teenust osutama.
   8. Kõik muudatused, mida Täitja Lepingu täitmise käigus teeb ja mis erinevad Lepingus ja selle lisades nõutust, peab Tellija enne heaks kiitma.
   9. Täitja on kohustatud ära vedama ja utiliseerima kõik Kauba lahti pakkimisest tekkinud pakkematerjalid ning täitma sellega seonduvad pakendiseadusest tulenevad kohustused. Ka mistahes muud Kauba pakendiga kaasnevad pakendiseadusest tulenevad kohustused täidab Täitja. Käesolevas punktis toodud kohustuste täitmise eest ei ole Täitjal õigus nõuda Tellijalt täiendavat tasu.
2. **Kauba tarnimine, Kauba ja Teenuse kvaliteet ja vastavus lepingu tingimustele** 
   1. Kaup ja Teenus peavad vastama Lepingus kokkulepitule (sh tähtaegsus) ning samaliigilistele kaupadele ja teenustele kehtestatud standarditele, samuti Kaubale ja Teenusele kehtestatud tehnilistele tingimustele ning kvaliteedinõuetele, mis väljendub eelkõige võimaluses kasutada Kaupa ja saada Teenust vastavalt Kauba ja Teenuse sihtotstarbele. Tellijal on õigus keelduda ebakvaliteetsete ja Tellija tellimusele mittevastava Kauba vastuvõtmisest.
   2. Täitja on kohustatud tagama Teenuse osutamisel tööde teostaja professionaalse taseme ja vajaliku tehnoloogia väga hea tundmise.
   3. Täitja on kohustatud objektiivselt hindama Lepingu nõuetekohaseks täitmiseks vajalikke mahte, sealhulgas Teenuse osutamiseks kuluvat aega, raha, ja muude ressursside kulu. Eelnevalt kokkulepitud mahtude ületamisel tekkiv ja Tellijaga kooskõlastamata lisakulu ei kuulu hüvitamisele Tellija poolt.
   4. Täitja on kohustatud teavitama Tellijat koheselt Teenuse osutamisel ilmnenud takistustest ja probleemidest, mis segavad edasist Teenuse osutamist, ning kõrvaldama operatiivselt Teenuse osutamisel ilmnenud takistused ja probleemid, mis alluvad tema kontrollile.
   5. Tellija esitab Kauba tellimuse Täitjale vastavalt Lepingu Lisa 1 juurde kuuluva tehnilise kirjelduse punktis 4 toodud korrale. Kauba tarnimine ning Kauba üleandmine Tellijale toimub Täitja korraldatud veovahendiga Täitja kulul hiljemalt Lepingu Lisa 1 juurde kuuluva tehnilise kirjelduse punktis 4 kirjeldatud tarneaja jooksul Tellija poolt tellimuses märgitud aadressile. Kuni kauba Tellijale üleandmiseni sihtkohas kannab Täitja kõiki Kaubaga seonduvaid kulutusi (maksud, transpordikulud) ja riske.
   6. Kauba üleandmine ja vastuvõtmine toimub üleandmise-vastuvõtmise akti või saatelehe allkirjastamisega Poolte esindajate poolt. Akt või saateleht allkirjastatakse pärast Kauba nõuetekohast tarnet ja mahalaadimist.
   7. Kauba juhusliku hävimise riisiko läheb Täitjalt Tellijale Kauba üleandmisel-vastuvõtmisel Tellija tellimuses ettenähtud kohas pärast sellekohaste dokumentide vormistamist ja allkirjastamist.
   8. Tarnimise tingimusi järgitakse vastavalt kehtivatele nõuetele, kusjuures Täitja peab kandma kõik Kauba kohale toomisega seonduvad kulud ja riskid.
   9. Kaup antakse üle:
      1. koguseliselt – vastavalt Tellija tellimusele, mis peab kajastuma Kauba saatedokumendil;
      2. kvaliteediliselt – vastavalt Lepingus, Lepingu lisades ja seaduses ettenähtud tingimustele.
   10. Tellijal on õigus esitada Täitjale pretensioone Kauba ja Teenuse puuduste kohta hiljemalt 10 (kümne) tööpäeva jooksul arvates puuduste avastamisest (sh kui puudus avastatakse vastuvõtmisel või kasutamisel).
   11. Täitja peab saadud pretensiooni läbi vaatama ja vastuse andma 3 (kolme) tööpäeva jooksul pretensiooni saamise kuupäevast.
   12. Mittekvaliteetseks või Lepingu tingimustele mittevastavaks tunnistatud Kauba osas on Täitja kohustatud Tellija nõudmisel kas:
       1. vahetama puudustega Kauba oma kulul ümber puudusteta Kauba vastu Tellijaga kokkulepitud tähtaja jooksul;
       2. parandama tasuta puudused Kauba kvaliteedis või hüvitama Tellijale Kauba parandamiseks tehtud kulud Tellijaga kokkulepitud tähtaja jooksul ja suuruses;
       3. alandama Kauba maksumust;
       4. teostama muid Tellijaga kokkulepitud ja seaduses või Lepingus ettenähtud toiminguid.
   13. Kui Teenuse mittevastavusega seoses on Tellija pretensioon põhjendatud, määrab Tellija võimalusel Täitjale mõistliku tähtaja Teenuse osutamisel esinenud võimalike puuduste kõrvaldamiseks. Puuduste kõrvaldamine toimub Täitja kulul, kui puudus tekkis Täitja Lepingust tulenevate kohustuste mittetäitmise või mittenõuetekohase täitmise tagajärjel. Kui pretensioon ei ole põhjendatud või puuduse tekkimises olid süüdi mõlemad Pooled, lepivad Pooled kirjalikult või kirjalikku taasesitamist võimaldavas vormis kokku olukorra edasises lahendamises.
   14. Kui Täitja ei paranda Teenuse osutamisel esinevaid pretensioonis kirjeldatud põhjendatud puudusi Tellija poolt määratud või Poolte kokkulepitud tähtajaks, võib Tellija ise Teenuse osutamisel esinevad vastavad puudused parandada või tellida Teenuse osutamise kolmandalt isikult ja nõuda Täitjalt selleks tehtud mõistlike ja põhjendatud kulutuste hüvitamist, samuti keelduda tasu maksmisest või vähendada Täitjale maksmisele kuuluvat tasu.
   15. Käesolevas punktis sätestatu ei piira Tellija õigust nõuda Täitjalt Lepingu rikkumise korral kahju hüvitamist ja leppetrahvi või kasutada muid seaduses või Lepingus ette nähtud õiguskaitsevahendeid (sh samaaegselt, arvestades õigusaktides sätestatud piiranguid).
3. **Lepingu kehtivus, täiendamine, muutmine ja lõppemine** 
   1. Leping jõustub alates Lepingu allkirjastamisest ja kehtib 12 kuud või kuni hanke rahalise mahu 100 000,00 eurot täitumiseni olenevalt sellest, kumb olukord saabub ennem.
   2. Kui Lepingu lõppemise ajaks ei ole uue minikonkursi, hanke- või ostumenetluse tulemusel uut lepingut Kauba soetamiseks ja Teenuse saamiseks sõlmitud ning Lepingu olemasolu on Tellija äritegevuse katkematuse tagamiseks vajalik, võivad Pooled kokkuleppel Lepingu kehtivust pikendada maksimaalselt kuni 6 (kuus) kuud.
   3. Lepingut saab muuta vaid Poolte kirjalikul kokkuleppel.
   4. Tellija võib Täitja asendada Lepingu tingimusi täitva pakkujaga riigihangete seaduse § 123 lg 1 punktis 6 sätestatud juhtudel ning olukorras, kus Täitja ei suuda Lepingut nõuetekohaselt täita. Vastavas olukorras ning asendaja olemasolul on Täitja kohustatud sõlmima Tellijaga vastava Lepingu muudatuse/lõpetamise kokkuleppe.
   5. Pooltel on õigus Lepingust taganeda või Leping üles öelda Poolte kokkuleppel ning Lepingus või seaduses sätestatud juhtudel.
   6. Tellijal on õigus Leping olenemata põhjusest ilma täiendavat tasu või hüvitist maksmata korraliselt üles öelda, teatades sellest Täitjale kirjalikult kolm (3) kuud ette.
   7. Täitjal on õigus Leping erakorraliselt üles öelda, kui:
      1. Lepingust tulenevate Täitja kohustuste täitmine on muutunud võimatuks Tellija süül;
      2. Tellija on põhjendamatult viivitanud lepingujärgsete maksete tasumisega rohkem kui 40 (nelikümmend) kalendripäeva.
   8. Tellijal on õigus Leping erakorraliselt etteteatamise tähtaega järgimata üles öelda ja nõuda Täitjalt tekkinud otsese varalise kahju kompenseerimist seaduses sätestatud juhtudel ning kui:
      1. Täitja rikkus oluliselt Lepingu kohustust, mille järgimine oli Täitja kohustus;
      2. Lepingu täitmisel esineb Kaubast tulenevaid tõrkeid ja Täitja ei suuda Kaupa samaväärse ja Lepingu tingimustele vastava Kaubaga Tellija poolt etteantud aja jooksul asendada;
      3. Kauba või Teenuse puudus on tekkinud Täitja süülise teo tulemusel või tegevusetusest ning puuduste kõrvaldamine ei ole võimalik;
      4. Täitja rikub muul moel Lepingut sedavõrd oluliselt, et ei saa mõistlikult eeldada Lepingu jätkamist Tellija poolt;
      5. kui Täitja ei täida Lepingus ja selle lisades kokku lepitud nõudeid või on tema tegevus muul viisil vastuolus Lepingu ja selle lisadega ning kui hoolimata Tellija nõudmisest ei ole olukord paranenud;
      6. kui Täitja on Lepingust tulenevad kohustused andnud Tellija nõusolekuta üle kolmandatele isikutele;
      7. kui Täitja vastu on esitatud pankrotiavaldus või kui Täitja on likvideerimisel;
      8. kui esinevad riigihangete seaduse §-is 124 toodud hankelepingu ülesütlemise alused (sh kohaldub riigihangete seaduse § 124 lg 2 ning selles viidatud riigihangete seaduse § 119).
   9. Lepingu lõppemisel jäävad kehtima kõik sellised sätted, mille osas on Lepingus sätestatud nende kehtima jäämine pärast Lepingu lõppemist.
   10. Lepingu ülesütlemine, lõpetamine või lõppemine ei vabasta Pooli kohustuste täitmisest, mis neil tekkisid enne Lepingu ülesütlemist, lõpetamist või lõppemist. Lepingu ülesütlemisel, lõppemisel või lõpetamisel teostavad Pooled vajadusel kõik tasaarvestused 30 päeva jooksul alates Lepingu lõpetamise kuupäevast, juhindudes sealjuures faktiliselt tehtud kulutustest.
4. **Tasu maksmine** 
   1. Pooled lähtuvad Kauba ja Teenuse eest tasumisel Lepingu Lisas 2 toodud hindadest. Lepingu Lisas 2 esitatud hinnad jäävad aluseks lepingulistele maksumusele. Maksumus võib mistahes ajahetkel muutuda Tellija jaoks soodsamaks.
   2. Tellija ei tasu Täitjale ettemaksu.
   3. Täitja esitab arve vaid elektrooniliselt. Arve esitamiseks tuleb kasutada elektrooniliste arvete esitamiseks mõeldud raamatupidamistarkvara või raamatupidamistarkvara E-arveldaja, mis asub ettevõtjaportaalis <https://www.rik.ee/et/e-arveldaja>.
   4. Arve esitamise aluseks on Kauba üleandmine Tellijale.
   5. Arved kuuluvad Tellija poolt tasumisele 21 (kahekümne ühe) päeva jooksul arve kättesaamise kuupäevast alates.
   6. E-arve peab sisaldama Kauba või Teenuse tegelikku tellimust vormistanud kontaktisiku nime või Lepingust tulenevat Tellija kontaktisiku nime ning selgelt ja üheselt viitama Lepingu numbrile ja arve perioodile.
   7. E-arve peab vastama Eesti e-arve standardile.
   8. Käesolevas punktis sätestatud tingimustele mittevastav arve ei kuulu tasumisele.
5. **Vastutus** 
   1. Täitja vastutab Lepingu nõuetekohase täitmise, sh tähtaegsuse ja kvaliteedi ning tulemuste õige kajastamise ja kavandatud eesmärkide saavutamise eest.
   2. Täitja vastutab kõigi Kauba tarnimises ja Teenuse osutamises kasutatavate vahendite, tehnika ning oma töötajate, allhankijate ja koostööpartnerite eest (sh nende töö kvaliteedi eest) ning võtab tarvitusele kõik abinõud vältimaks Kauba tarnimisel või Teenuse osutamisel Kauba kahjustamist, samuti Tellija ning kolmandate isikute või nende vara kahjustamist ja kandma vastutust igasuguse hooletuse eest, mis toob kaasa selle vara kaotsimineku või kahjustamise.
   3. Lepinguliste kohustuste mittetäitmisel või mittekohase täitmise korral kannavad Pooled varalist vastutust otsese ja dokumentaalselt tõendatud varalise kahju ulatuses. Lahkarvamuste korral võivad Pooled kasutada sõltumatut eksperti, ekspertiisi kulud kannab Pool, kelle kahjuks ekspertiisiotsus tehti.
   4. Kui Täitja ei tarni Kaupa õigeaegselt on Täitja kohustatud Tellija poolt esitatud kirjaliku nõude esitamisel tasuma Tellijale leppetrahvi 0,5% (null koma viis protsenti) tellimuse kogumaksumusest iga tähtajast üle läinud kalendripäeva eest.
   5. Juhul, kui Kaup ei vasta Lepingu tingimustele ning Tellija saadab Kauba Täitjale asendamiseks, on Tellijal õigus nõuda Täitjalt leppetrahvi 0,5% (null koma viis protsenti) tellimuse kogumaksumusest iga päeva eest, mil Tellija ei saanud Kaupa kasutada kuni selle asendamiseni või puuduste kõrvaldamiseni.
   6. Kui Täitja rikub muid, Lepingu punktides 6.4. ja 6.5. nimetamata kohustusi, on Tellijal õigus nõuda Täitjalt igakordse rikkumise korral kuni 500 eurot leppetrahvi.
   7. Kui punktides 6.4., 6.5. ja 6.6. kirjeldatud juhtumid on leidnud aset rohkem kui 3 (kolmel) korral Lepingu kehtivuse aja jooksul, on Tellijal õigus Leping ühepoolselt üles öelda ja/või nõuda igakordselt kuni 1000 (üks tuhat) eurot leppetrahvi.
   8. Pretensioonid Lepingu mittenõuetekohase täitmise kohta esitab Tellija Täitjale kirjalikku taasesitamist võimaldavas vormis.
   9. Lepingu ülesütlemisõiguse ja kahju hüvitamise nõude õiguse kasutamine ei välista Tellija õigust Lepingu rikkumise eest ka leppetrahvi nõuda.
   10. Tellijal on õigus leppetrahvi summa tasaarvestada vastavas ulatuses Lepingus kokku lepitud Kauba eest tasumise nõudega.
   11. Leppetrahv on kokku lepitud kohustuse täitmise tagamiseks, mitte kohustuse täitmise asendamiseks. Leppetrahvi nõudmine ei mõjuta Tellija õigust nõuda Lepingu rikkumisega tekitatud kahju hüvitamist või kasutada muid seadusest tulenevaid õiguskaitsevahendeid.
   12. Poolel on õigus nõuda leppetrahvi tasumist kolme kuu jooksul arvates päevast, mil ta sai teada leppetrahvi nõudmise õiguse tekkimisest.
   13. Leppetrahvi ja viivise maksmiseks kohustatud Pool on kohustatud tasuma leppetrahvi ja viivise 21 (kahekümne ühe) kalendripäeva jooksul arvates õigustatud Poolelt sellekohase nõude saamisest.
   14. Kui Tellija ei tasu Täitja esitatud arvet õigeks ajaks, on Täitjal õigus nõuda viivist 0,15% (null koma viisteist) võlgnevusest iga tasumisega viivitatud päeva eest kuni kohustuste täitmiseni.
6. **Garantii** 
   1. Täitja annab Kaubale garantii 12 kuud alates Kauba ostmise päevast eeldades, et rehvi turvise jääksügavus vastab Eesti Vabariigis kehtestatud normile. Garantii kehtib alates Kauba üleandmise-vastuvõtmise akti allkirjastamisele järgnevast päevast.
   2. Garantii kehtib tingimusel, et Kaupa on kasutatud selleks ettenähtud otstarbel. Garantii ei laiene Kauba loomulikule kulumisele.
   3. Täitja peab garantiiperioodil ilmnevad vead likvideerima või väljastama uue Kauba hiljemalt 3 (kolme) tööpäeva jooksul alates Tellija kirjalikust vastavasisulisest teavitusest.
   4. Garantiiperioodil on Täitja omal kulul kohustatud kuni uue Kauba üleandmiseni või Kauba puuduste kõrvaldamiseni tagama Tellijale Kauba asendamise samaväärse Kaubaga, mis vastab tellimuses ja Lepingus (sh selle lisades) toodud tehnilistele tingimustele. Kauba mitteasendamise korral on Tellijal õigus nõuda Lepingus sätestatud leppetrahvi.
   5. Täiendavad garantiitingimused on toodud Lepingu Lisa 1 juurde kuuluvas tehnilise kirjelduse dokumendi punktis 3.
7. **Vääramatu jõud (force majeure)** 
   1. Kohustuse rikkumine on vabandatav, kui Pool rikkus kohustust vääramatu jõu asjaolude tõttu. Vääramatu jõud on mistahes asjaolu, mida Pool ei saanud mõjutada ja mõistlikkuse põhimõttest lähtudes ei saanud temalt oodata, et ta Lepingu sõlmimise ajal selle asjaoluga arvestaks või seda väldiks (nt loodusõnnetused, sõda, mobilisatsioon, võimu- ja valitsusorganite aktid jms).
   2. Pool, kellel pole võimalik Lepingut täita seoses vääramatu jõuga, on kohustatud sellest koheselt teisele Poolele kirjalikult teatama. Sama kehtib ka vääramatu jõu asjaolude lõppemise kohta.
8. **Tellija ja Täitja esindajad** 
   1. Tellija esindaja(d), kes omavad õigust ja kohustust jälgida Lepinguga Tellija ja Täitja poolt võetud kohuste täitmist, on: Mihkel Merimaa, tel +372 504 4107, e-post [mihkel.merimaa@rmk.ee](mailto:mihkel.merimaa@rmk.ee).
   2. Täitja esindaja(d), kes omavad õigust ja kohustust jälgida Lepinguga Tellija ja Täitja poolt võetud kohuste täitmist, on: Lauri Hingla, tel +372 5065486, e-post [lauri@baltyre.ee](mailto:lauri@baltyre.ee).

1. **Muu** 
   1. Leping tühistab kõik Poolte vahelised varasemad suulised või kirjalikud kokkulepped, mis puudutavad Lepingu tingimusi.
   2. Lepingust tulenevad vaidlused lahendatakse eelkõige läbirääkimiste teel Poolte vahelise kokkuleppega. Kokkuleppe mittesaavutamisel pöördutakse lahenduse saamiseks Harju Maakohtusse.
   3. Täitja võib Lepingust tulenevad kohustused anda üle kolmandale isikule üksnes Tellija eelneval kirjalikul nõusolekul. Eeltoodu kehtib ka siis, kui Lepingu või selles kokku lepitud õiguste ning kohustuste kolmandale isikule üleandmine toimub Täitja poolt ettevõtte üleandmise tulemusena.
   4. Pooled võivad loovutada Lepingust tulenevaid rahalisi nõudeid kolmandatele isikutele. Pooled on kohustatud teineteist nõude loovutamisest viivitamatult informeerima.
   5. Lepingu täitmise keel on eesti keel.
   6. Lepinguga seotud informatsioonilise iseloomuga teated edastatakse Poolte vahel elektronposti teel, sh pretensioonid. Muud Pooltele õiguslikke tagajärgi kaasatoovad teated vormistatakse kirjalikult. Kontaktisiku e-mailile edastatud teate ja pretensiooni loevad Pooled kättesaaduks koheselt pärast teate või pretensiooni saatmist. Kontaktide muutumisest kohustub Pool teist Poolt koheselt teavitama.
   7. Lepingu lisad kuuluvad Poolte poolt allakirjutatud Lepingu juurde ja kehtivad selle lahutamatute osadena.
   8. Leping on koostatud eesti keeles.
   9. Leping allkirjastatakse digitaalselt.

Poolte andmed:

**Tellija Täitja**

**Riigimetsa Majandamise keskus Baltyre Eesti AS**

Rg-kood: 70004459 Rg-kood: 10015161

Mõisa/3, Sagadi küla, Haljala vald, Lootuse tn 3, Õssu küla, Kambja vald, 61713 45403 Lääne-Virumaa Tartumaa

Tel: +372 676 7500 Tel: +372 747 2652

E-post: [rmk@rmk.ee](mailto:rmk@rmk.ee) E-post: [info@baltyre.ee](mailto:info@baltyre.ee)

Andrus Lauren Paavo Planken

Kinnisvaraosakonna juhataja Juhatuse liige